La junta de fiscals de sala del Tribunal Suprem veu «improcedent» presentar un recurs de revisió per anul·lar els judicis sumaríssims franquistes al president de la Generalitat republicana Lluís Companys, afusellat el 1940. La fiscalia entén que la llei de la memòria històrica ja deixa sense validesa les sentències condemnatòries, perquè han estat «expulsades» de l'ordenament jurídic. ERC va posar el crit al cel ahir pel fet que s'intenti tancar el cas «de la manera més vergonyosa possible». «Només el Tribunal Suprem i la justícia ordinària poden decidir» la nul·litat, va recordar el secretari general republicà, Joan Ridao, que denuncia una «interpretació impossible» de la llei. En canvi, a ICV es congratulaven d'un «èxit» que restableix l'honorabilitat de Companys.